KOMISJONI AVALDUSED

Euroopa Parlamendi ja nõukogu määrus (EL) 2021/1060, 24. juuni 2021, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid – Seadusandliku akti vastuvõtmine

(2021/C 269 I/01)

Avaldus eelmaksete tasaarvestamise kohta

Mitmeaastase finantsraamistiku määruses sätestatud maksete ülemmäärade puhul võeti arvesse eeldust, et kõik eelmaksed tasaarvestatakse igal aastal. Komisjon on seisukohal, et võttes arvesse eeldatavaid makseprofiile, võib kaasseadusandjate poolt ühissätete määruse suhtes saavutatud kokkulepe viia maksete assigneeringute suhtes kohaldatavate mitmeaastase finantsraamistiku ülemmäärade ületamiseni. Selle tulemusel võivad maksed kuhjuda järgmise perioodi teisel poolel.

Avaldus struktureeritud dialoogi kohta ajutiste meetmete raames fondide kasutamiseks erandlike ja ebatavaliste asjaolude korral

Kaasseadusandjate poolt vastu võetud sätete kohaselt peab komisjon viivitamata teavitama parlamenti ja nõukogu olukorra hindamisest seoses erandlike ja ebatavaliste asjaoludega. Kaasseadusandjad nõuavad samuti, et komisjon teavitaks neid viivitamata kavandatud järelmeetmetest, mida võetakse ajutiste meetmete kaudu fondide kasutamiseks, ning võtaks nõuetekohaselt arvesse seisukohti ja arvamusi, mis on väljendatud struktureeritud dialoogi käigus, kuhu parlament või nõukogu võivad komisjoni kutsuda.

Need nõuded ei ole kooskõlas ELi toimimise lepingu artikli 291 lõigetega 2 ja 3 ega komiteemenetluse määrusega (EL) nr 182/2011, mis ei näe ette parlamendi ega nõukogu osalemist komisjonile antud rakendusvolituste kasutamise kontrollimises. Nõuded võivad põhjustada olukordi, milles komisjoni rakendusvolitusi piiratakse. Seetõttu saab komisjon neid nõudeid täita ainult niivõrd, kuivõrd need ei mõjuta tema rakendusvolitusi, kuna neid reguleeritakse ELi toimimise lepingu artikliga 291 ja komiteemenetluse määrusega (EL) nr 182/2011.

Neid sätteid ei saa mingil juhul korrata teistsuguses õigusraamistikus, kus ei ole ette nähtud erandlikke ja ebatavalisi asjaolusid.

Avaldus lisameetmete kohta ELi eelarve ja Next Generation EU vahendite kaitsmiseks pettuse ja eeskirjade eiramise eest, nõudes komisjoni loodud ühtse andmekaevevahendi kohustuslikku kasutamist

Euroopa Parlamendi, nõukogu ja komisjoni institutsioonidevahelise kokkuleppe (mis käsitleb eelarvedistsipliini, eelarvealast koostööd ning usaldusväärset finantsjuhtimist, samuti uusi omavahendeid, sealhulgas uute omavahendite kasutuselevõtmise tegevuskava) punktides 30–33 on nõutud, et komisjon teeks kättesaadavaks integreeritud ja koostalitlusvõimelise teabe- ja järelevalvesüsteemi, sealhulgas ühtse andmekaeve- ja riskihindamisvahendi, et hinnata ja analüüsida nõutavaid andmeid, pidades silmas üldist kohaldamist liikmesriikides. Lisaks leppisid kolm institutsiooni kokku teha asjakohaste alusaktidega seotud seadusandliku menetluse käigus siirast koostööd, tagamaks, et selles küsimuses võetakse Euroopa Ülemkogu 2020. aasta juuli kohtumise järelduste järelmeetmed.

Komisjon on seisukohal, et kaasseadusandjate poolt artikli 69 lõike 2 (liikmesriikide kohustused) alusel saavutatud kokkulepe ühtse andmekaevevahendi kohustusliku kasutamise ning vahendite saajate tegelikke tulusaajaid käsitlevate andmete kogumise ja analüüsimise kohta ei ole piisav, et tõhustada liidu eelarve ja Next Generation EU kaitset pettuse ja eeskirjade eiramise eest ning tagada tõhus kontroll huvide konflikti, eeskirjade eiramise, topeltrahastamise ja vahendite kuritegeliku väärkasutamise üle. Seetõttu ei kajasta ühissätete määruses kaasseadusandjate poolt kokku lepitud lähenemisviis asjakohaselt institutsioonidevahelise kokkuleppe soovitud eesmärki ja vaimu.

Avaldus ELi eelarve kaitsmise kohta, kasutades jagatud eelarve täitmisega programmidele tehtavate maksete protsendimäära kinnipidamist

Komisjon on seisukohal, et kaasseadusandjate kokkulepe vähendada jagatud eelarve täitmisega maksete kinnipidamise määra 10 %-lt 5 %-le suurendab ohtu, et ELi eelarvest makstakse summasid, mida mõjutab eeskirjade eiramine.

Selle riski minimeerimiseks kasutab komisjon asjakohaselt programmide maksete katkestamist ja peatamist, kui ta leiab, et 5 % kinnipidamise määr ei ole võimaliku eeskirjade eiramise summa katmiseks piisav.